CELEX: 62013TN0357
Language: fi
Date: 2013-07-05 00:00:00
Title: Asia T-357/13: Kanne 5.7.2013 — European Space Imaging v. komissio

7.9.2013   
            
            
               FI
            
            
               Euroopan unionin virallinen lehti
            
            
               C 260/44
            
         Kanne 5.7.2013 — European Space Imaging v. komissio
   (Asia T-357/13)
   2013/C 260/80
   Oikeudenkäyntikieli: saksa
   
      Asianosaiset
   
   
      Kantaja: European Space Imaging (München, Saksa) (edustaja: asianajaja W. Trautner)
   
      Vastaaja: Euroopan komissio
   
      Vaatimukset
   
   Kantaja vaatii unionin yleistä tuomioistuinta
   
               —
            
            
               kumoamaan päätöksen, joka annettiin kantajalle tiedoksi 5.6.2013 päivätyllä kirjeellä ja joka koskee rajoitetun menettelyn kumoamista
            
         
               —
            
            
               kumoamaan päätöksen, joka annettiin kantajalle tiedoksi 5.6.2013 päivätyllä kirjeellä ja jonka mukaan hankintamenettely suoritetaan uudestaan avoimessa menettelyssä
            
         
               —
            
            
               velvoittamaan vastaajan korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kanteensa tueksi kantaja vetoaa kahteen kanneperusteeseen.
   
               1)
            
            
               Ensimmäinen kanneperuste, joka perustuu suhteellisuusperiaatteen loukkaamiseen.
               
                           —
                        
                        
                           Kantaja väittää, että komissio on loukannut varainhoitoasetuksen (1) 89 artiklan 1 kohdassa vahvistettua suhteellisuusperiaatetta, koska se on kumonnut hankintamenettelyn, joka koski yhteisen maatalouspolitiikan puitteissa toteutettujen tarkastusten tueksi käytettävien satelliittitunnistustietojen ja niiden liitännäispalvelujen tarjoamista (EUVL 2012/S 183-299769). Kantaja väittää muun muassa, että komission toimintatapa on ristiriidassa sen yleisperiaatteen kanssa, jonka mukaan julkisen hankintamenettelyn kumoamisen on oltava viimeinen mahdollinen keino (ultima ratio). Kantaja katsoo, että komission olisi tullut pyytää hakijoita jättämään konkreettiset tarjoukset ennen kuin se saattoi päättää, ettei yhtään taloudellisesti edullista tarjousta tosiasiallisesti ollut jätetty.
                        
                     
         
               2)
            
            
               Toinen kanneperuste, joka perustuu avoimuusperiaatteen loukkaamiseen.
               
                           —
                        
                        
                           Toisessa kanneperusteessaan kantaja väittää, että komissio on loukannut varainhoitoasetuksen 89 artiklan 1 kohdassa vahvistettua avoimuusperiaatetta, koska se on kieltäytynyt antamasta konkreettisia tietoja, joilla julkisen hankintamenettelyn kumoaminen perustellaan. Kantaja toteaa erityisesti, että se ei ole voinut varmistua siitä, pitävätkö väitetyt perustelut paikkansa. Se väittää lisäksi, että satelliittitunnistustietojen markkinoiden poikkeuksellisen erityinen luonne johtaa mahdollisten tarjoajien määrän huomattavaan rajoittamiseen, ja moittii sitä, ettei komissio ollut ennen hankintamenettelyn kumoamisesta päättämistä ilmoittanut, että menettely saatettaisiin kumota, mikäli tarjoajia olisi tiettyä määrää vähemmän.
                        
                     
         
      (1)  Euroopan yhteisöjen yleiseen talousarvioon sovellettavasta varainhoitoasetuksesta 25.6.2002 annettu neuvoston asetus (EY, Euratom) N:o 1605/2002 (EYVL L 248, s. 1)